Wuběrkaj Domowiny wo zdobywanju dorosta za serbske institucije wuradźowałoj – ludźi wosobinsce narěčeć a lěpje informować
Kak dorost za serbske institucije zdobyć a poskitki serbskich dźěłowych městnow lěpje šěrić – to běštej temje zhromadneho wuradźowanja wuběrkow Zwjazkoweho předsydstwa Domowiny za nutřkownu demokratiju a serbsku ciwilnu towaršnosć resp. za zjawnostne a wukrajne dźěło. Damian Dyrlich jako předsyda wuběrka za nutřkownu demokratiju a serbsku ciwilnu towaršnosć wopodstatni nastork za zetkanje, zo je dale a ćešo, dźěłowe městna w serbskich institucijach wobsadźić. Předsyda Domowiny, Dawid Statnik, skedźbni tež na potrjebu, wědomje w serbskich swójbach zbudźić, zo poskićuja serbske institucije powabliwe powołanske perspektiwy.
Konsens běše: Serbske institucije měli so bóle direktnje šulerjam prezentować, kaž na powołanskich wikach Ralbičan šule abo na studijnym dnju Budyskeho Serbskeho gymnazija. Wupisanje měli radšo krótše a jadriwiše być. Krystof Grofa, předsyda wuběrka za zjawnostne a wukrajne dźěło, widźi někak 25-lětnych jako hłownu zaměrowu skupinu, kotřiž steja na proze powołanskeho žiwjenja. Image serbskich institucijow njeje tuchwilu přerěznje jara dobry, „naratiw” ma so polěpšić. Městopředsyda Domowiny Marko Hančik sej nimo wupisanjow dokładniše informacije w serbskich medijach wo nowych dźěłowych městnach přeje.
Beno Bělk napomina, tohorunja wjele dźěłowych městnow zwonka akademikarstwa wobkedźbować, kotrež su za serbske žiwjenje tež jara wažne. Pjenjezy njejsu tak rozsudne, kaž so přeco twjerdźi B. Bělk praješe. Wšako je hustodosć ćežko, tež derje płaćene dźěłowe městna wobsadźić. Prašenje je: „Čehodla njeje sexy, w serbskich institucijach dźěłać?” Milan Funka poruča, ludźi direktnje narěčeć a přeswědčić, so požadać, a jich při prěnich kročelach w nowym powołanju přewodźeć. Snano by tež headhunter w nadawku załožby za serbskimi fachowcami pytać móhł, po měnjenju Damiana Dyrlicha by kóždy Serb w swojim wobłuku w tutym zmysle skutkować móhł.
Dr. Ludwig Ela měni, zo dyrbimy tež ludźi z wotpowědnymi kompetencami z druhich zawodow za serbske institucije wotwabić. Tež serbowacy čěscy přećeljo Serbow su po měnjenju wuběrkownikow wažny personalny potencial za zmištrowanje přichodnych narodnych wužadanjow wosebje na kubłanišćach, kotrymž ma so přichad na naše dźěłowe wiki wolóžić. Přezjedni běchu sej wobdźělnicy, zo je to wosebite w serbskim dźěłowym swěće: Kóždy jednotliwc je wažny za zdźerženje a wuwiwanje Serbstwa. Štóž chce tež rady na dźěle serbować, móže so tule derje čuć.
Štóž chce rady dalše ideje za temu zapodać, njech so prošu wobroći na sekretariat@domowina.de
Comments and Responses
Be the First to Comment
N.N.
nowinski rěčnik,
wosobinski referent předsydy
casnikarski powědaŕ,
wósobinski referent pśedsedarja
Pressesprecher,
persönlicher Referent des Vorsitzenden
Domowina z. t./
Domowina – Bund Lausitzer Sorben e. V.
nowinarstwo@domowina.de
Facebook
szl_Latn szl_Latn pol_Latn szl_Latn szl_Latn pol_Latn eng_Latn eng_Latn mos_Latn bos_Latn ces_Latn szl_Latn slv_Latn deu_Latn deu_Latn pol_Latn deu_Latn pol_Latn zho_Hans